與子坦子聿遊明覺十四韵
作者：陸游
朝代：宋

paragraphs: 我自何山来，覔路占樓鐘。
聨翩兩葛巾，跌蕩一短笻。
深谷已曛黑，夕陽猶半峰。
堂中千歲師，磊砢如古松。
殘僧三四輩，斗粟各自舂。
長廊久寂寞，香火亦闕供。
頗聞在世時，一鉢制惡龍。
時時出雷雨，百里常年豐。
宿緣忽云盡，獻供無春農。
饞烏晨攫飯，饑鼠夜穿墉。
而况我輩人，生世本不逢。
胡不安汝分，終年抗塵容。
靜觀興廢事，可洗芥蒂胸。
一笑下山去，村塢烟重重。